forholdstalsvalg
Forholdstalsvalg er en fællesbetegnelse for valgsystemer, der ved fordeling af mandaterne tilstræber proportionalitet, dvs. forholdsmæssighed, mellem stemmeandel og mandatandel.
Da mandattal (i parlamenter, kommunalbestyrelser osv.) er heltal, mens stemmeandele til disse organer principielt er en kontinuert variabel, er det kun i helt ekstreme tilfælde, at der kan opnås fuld forholdsmæssighed (proportionalitet). Det afgørende for at kunne tale om forholdstalsvalg er derfor, om det pågældende valgsystem er således indrettet, at der bevidst tilstræbes en vis grad af forholdsmæssighed.